Na osnovu člana 33. Statuta Općine Stari Grad Sarajevo („Službene novine Kantona Sarajevo“, broj: 20/24) i člana 7. Pravilnika o stipendiranju učenika i studenata bez roditeljskog staranja na području Općine Stari Grad Sarajevo („Službene novine Kantona Sarajevo“, broj: 32/24 i 10/25), Općinski načelnik putem Službe za obrazovanje, kulturu, sport i mlade, raspisuje:

**JAVNI POZIV**

**za dodjelu stipendija učenicima i studentima bez roditeljskog staranja**

**u školskoj/akademskoj 2025/2026. godini**

**I - PREDMET JAVNOG POZIVA**

Predmet ovog Javnog poziva je dodjela stipendija učenicima i studentima bez oba roditelja, odnosno bez roditeljskog staranja u školskoj/akademskoj 2025/2026. godini na području Općine Stari Grad Sarajevo, koji su na redovnom školovanju u osnovnim, srednjim i visokoškolskim ustanovama.

**II – OPĆI KRITERIJI ZA DODJELU FINANSIJSKIH SREDSTAVA**

Opći kriteriji za dodjelu stipendija redovnim učenicima osnovnih i srednjih škola, te redovnim studentima bez roditeljskog staranja koji su smješteni u ustanove dječije i socijalne zaštite, a imaju prebivalište/boravište na području Općine Stari Grad Sarajevo najmanje godinu dana, su sljedeći:

* Da su državljani Bosne i Hercegovine;
* Da su stanovnici Općine Stari Grad Sarajevo;
* Da redovno pohađaju osnovnu/srednju školu;
* Da su redovni studenti visokoobrazovne institucije.

**III – DOKUMENTACIJA KOJOM SE DOKAZUJU OPĆI KRITERIJI IZ TAČKE II**

**OVOG JAVNOG POZIVA**

Uz popunjenu aplikaciju koja je sastavni dio Javnog poziva, za prijavu na isti, aplikant je obavezan dostaviti sljedeću dokumentaciju (originale ili ovjerene kopije) kako slijedi:

1. Uvjerenje o državljanstvu ili Rodni list sa navedenom činjenicom o državljanstvu kandidata za stipendiju ne starije od šest mjeseci;
2. Uvjerenje o kretanju kandidata za stipendiju ne starije od 30 dana (MUP KS, PU Stari Grad);
3. Potvrdu o upisu kandidata u tekuću školsku/akademsku godinu, izdatu od nadležne institucije škole/fakulteta sa naznakom da kandidat prvi put upisuje razred/godinu;
4. Uvjerenje o postignutom uspjehu kandidata za stipendiju u prethodnoj školskoj/akademskoj godini (za učenike prvog razreda srednje škole svjedočanstvo IX razreda, za studente prve godine studija svjedočanstvo završenog razreda srednje škole (IV razred), za studente viših godina potvrda o prosjeku ocjena za prethodnu godinu studija);
5. Dokaz o učešću i postignutim rezultatima na općinskom, kantonalnom, federalnom, državnom i međunarodnom takmičenju za prethodnu školsku/akademsku godinu, potvrda ili diploma od nadležnih institucija (resorno ministarstvo, strukovni savez...);
6. Rješenje o smještaju aplikanta u hraniteljsku porodicu;
7. Izjava kandidata kojom se daje saglasnost da se njegovi podaci mogu obrađivati u skladu sa članom 5. Zakona o zaštiti ličnih podataka („Službeni glasnik BiH" broj 76/11). Za maloljetne kandidate Izjavu daje staratelj i ista treba biti ovjerena od strane nadležne općinske službe.
8. Potvrda o otvorenom računu na ime aplikanta.

**Napomena 1.**

Kandidat koji ostvari pravo na stipendiju, prije potpisivanja ugovora u obavezi je dostaviti:

1. Izjavu o odgovornosti da kandidat za stipendiju nije ostvario pravo na stipendiju po istom osnovu od druge institucije, u tekućoj školskoj/akademskoj godini (za maloljetne kandidate Izjavu daje staratelj) i ista treba biti ovjerena od strane nadležne općinske službe.

**IV - DODATNI KRITERIJI ZA DODJELU STIPENDIJE**

**Pored općih kriterija koje aplikant mora da ispunjava, dodatno se boduje sljedeće:**

1. **Bodovi po osnovu rezultata u učenju:**

* Za učenike osnovne škole prosječna ocjena u završnom razredu osnovne škole zaokružena na dvije decimale i pomnožena sa 9 (prosječna ocjena x 9) bodova;
* Za učenike srednjih škola prosječna ocjena u prethodnoj školskoj godini zaokružena na dvije decimale i pomnožena sa 10 (prosjek ocjena x 10) bodova;
* Za studente prosječna ocjena u prethodnoj akademskoj godini zaokružena na dvije decimale i pomnožena sa 12 (prosjek ocjena x 12).

1. **Po osnovu rezultata postignutih na takmičenjima:**

Od 1. do 3. mjesta za učenike srednjih škola:

* općinsko takmičenje od 1 do 3 boda;
* kantonalno takmičenja od 3 do 5 bodova;
* federalno takmičenje od 6 do 8 bodova;
* državno takmičenje od 9 do 11 bodova;
* međunarodno takmičenje od 13 do 15 bodova.

**Za učešće na takmičenjima:**

1. kantonalno takmičenje 1 bod;
2. federalno takmičenje 2 boda;
3. državno takmičenje 3 boda;
4. međunarodno takmičenje 4 boda.

Osvojeno mjesto, isključuje bodove po osnovu učešća.

Ukoliko prijavljeni kandidati imaju jednak broj bodova, prednost će imati onaj kandidat koji ima više bodova po osnovu rezultata u učenju.

**V – IZNOS FINANSIJSKIH SREDSTAVA**

Visina mjesečne stipendije iznosi: 100,00 KM za učenike osnovnih škola, 150,00 KM za učenike srednjih škola i 200,00 KM za studente. Stipendije se dodjeljuju za tekuću školsku/akademsku godinu i isplaćuju se za devet mjeseci u kojima se nastava odvija (septembar-decembar; februar-juni).

**VI – NAČIN I ROK PODNOŠENJA PRIJAVA**

Javni poziv se objavljuje u jednom dnevnom listu i na web stranici Općine Stari Grad Sarajevo.

Rok za podnošenje prijava je 15 dana od dana objavljivanja.

Prijava sa neophodnom dokumentacijom se podnosi na propisanom obrascu koji se može preuzeti u šalter sali Općine Stari Grad Sarajevo, na protokol Općine (šalter broj 4 i/ili na web-stranici Općine [www.starigrad.ba](http://www.starigrad.ba)) ili putem pošte na adresu:

**Općina Stari Grad Sarajevo**

**Služba za obrazovanje, kulturu, sport i mlade**

**(sa naznakom: Javni poziv za dodjelu stipendija učenicima i studentima bez roditeljskog staranja u školskoj/akademskoj 2025/2026. godini)**

**Ulica Zelenih beretki broj 4**

**71000 Sarajevo**

Dostavljeni dokumenti se neće vraćati kandidatu nakon završene konkursne procedure. Kandidati koji su ostvarili pravo potpisuju ugovor o dodjeli stipendije kojim se regulišu međusobna prava i obaveze učenika/studenta i Općine Stari Grad Sarajevo. Ugovor potpisuje učenik/student, ukoliko se radi o maloljetnom licu staratelj i Općinski načelnik u ime Općine Stari Grad Sarajevo.

Nepotpune i neblagovremene prijave neće se uzeti u razmatranje.

Svaki učesnik u javnom pozivu koji nije ostvario pravo na stipendiju bit će pismeno obaviješten o rezultatima javnog poziva i isti može podnijeti prigovor za zaštitu svojih prava Drugostepenoj stručnoj komisiji Općine Stari Grad Sarajevo u roku od 8 (osam) dana od dana prijema obavještenja. Odluka Drugostepene stručne komisije Općine Stari Grad Sarajevo je konačna.

Za sve dodatne informacije kandidati se mogu obratiti Službi za obrazovanje, kulturu, sport i mlade na brojeve telefona: **033/282-324 i 033/282-365**

**OPĆINSKI NAČELNIK**

**Irfan Čengić**

Broj: 01-04-4-2894/25

Datum, 10.10.2025. godine